**Vis uitat**

*Mihaela Gandy Stoian*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cenușa dorului învie

Al meu suflet neîmpăcat,

Tremurând sub voluptatea

Unui vis demult uitat.

Vis uitat în nemurirea

Nopților pierdute-n vânt,

Încolțind în umbra genei,

O lacrimă fără cuvânt.

Vis uitat în poarta zilei,

Sărutând a frunzei rouă,

În virgina dimineață,

Când se naște o zi nouă.

Doar o șoaptă mai străpunge

Adânca taină adormită,

Pe acea pajiște de visuri,

În acea noapte neîmplinită.

Șoapta unui vis uitat și,

Într-un colț de lună, blând

Îmi adoarme liniștit,

Trupul obosit de gând,

Îmi adoarme-o amintire...

Iar sufletu-mi neîmpăcat,

Învie din cenușa dorinței,

Acel vis demult uitat.